P r í l o h a  2

Európska charta o alkohole

V rámci ďalšieho rozvoja Európskeho akčného plánu pre alkohol, Parížska konferencia sa obracia na všetky členské štáty s výzvou na vypracovanie celostných prístupov k alkoholovej politike a na realizáciu programov, ktoré, primerane ich sociálnym, ekonomickým a kultúrnym odlišnostiam, zohľadnia nasledovnú chartu etických princípov:

1.	Všetci ľudia majú právo na rodinný, spoločenský a pracovný život chránený pred nehodami, násilím a inými negatívnymi dôsledkami súvisiacimi  s alkoholom.

2.	Všetci ľudia majú právo na objektívne a úplné informácie a výchovu, začínajúcu sa už od útleho veku, o dôsledkoch pitia alkoholu na zdravie, rodinu a spoločnosť.

3.	Všetky deti a dospievajúci majú právo vyrastať v bezpečnom prostredí bez negatívnych dôsledkov pitia alkoholu, ako i právo na ochranu pred propagáciou alkoholických nápojov.

4.	Všetci ľudia, ktorých konzumácia alkoholu je hazardná alebo škodlivá, ako aj týmto postihnutí členovia ich rodín, majú právo na dostupnú liečbu a starostlivosť.

5.	Všetci ľudia, ktorí si neželajú piť alkohol, alebo nemôžu pre zdravotné či iné príčiny, majú právo na ochranu pred tlakmi piť alkohol, ako aj právo na podporu svojho triezveho spôsobu života.  

Desať stratégií akcie voči alkoholu
    
Výskum a úspešné príklady v rôznych štátoch ukazujú, že možno dosiahnuť podstatné zdravotné a ekonomické úspechy v Európskom regióne, ak sa bude realizovať nasledujúcich desať stratégií podpory zdravia a v akciách voči alkoholu sa účinne uplatnia etické princípy uvedené v Charte:

1.	Informovať ľudí o dôsledkoch pitia alkoholu na zdravie, rodinu a spoločnosť a o účinných prostriedkoch na predchádzanie alebo minimalizáciu škody prostredníctvom tvorby a realizácie širokých výchovno-vzdelávacích programov už od raného detstva.
2.	Poskytovať podporu pre verejné, súkromné a pracovné prostredie chránené pred nehodami, násilím a inými nepriaznivými dôsledkami pitia alkoholu.
3.	Prijať a dbať na dodržiavanie zákonov, ktoré účinne pôsobia proti pitiu pri vedení motorových vozidiel.
4.	Podporovať zdravie pomocou kontroly dostupnosti a prostredníctvom zdanenia aj ceny alkoholických nápojov.
5.	Zaviesť striktnú kontrolu, zohľadňujúc jestvujúce zákazy v niektorých štátoch, priamej a nepriamej reklamy alkoholických nápojov a zabezpečiť, aby žiadna forma ich reklamy nebola zvlášť zameraná na mladých ľudí, napríklad spájaním alkoholu so športovými podujatiami.
6.	Zabezpečiť dostupnosť efektívnych liečebných a rehabilitačných služieb, ktoré poskytuje vycvičený personál pre ľudí s hazardnou alebo škodlivou konzumáciou alkoholu a pre postihnutých členov ich rodín.
7.	Klásť dôraz na etickú a zákonnú zodpovednosť tých, ktorí pracujú v oblasti marketingu a šírenia alkoholických nápojov a zabezpečiť striktnú kontrolu bezpečnosti ich produktov.
8.	Posilniť schopnosť spoločnosti zvládnuť problémy s alkoholom výcvikom profesionálov z rôznych sektorov, ako je zdravotníctvo, sociálna starostlivosť, školstvo a ochrana verejného poriadku, spolu s podporou účinných akcií na celospoločenskej úrovni.
9.	Podporovať mimovládne organizácie a svojpomocné hnutia, ktoré propagujú zdravý spôsob života, s osobitným dôrazom na tie, ktorých cieľom je predchádzanie alebo redukcia škôd súvisiacich s alkoholom.
10.	Formulovať v členských štátoch široko koncipované protialkoholové programy, ktoré zohľadňujú uvedené stratégie a Európsku chartu o alkohole, určiť jasné ciele, výsledky a indikátory, monitorovať postup ich plnenia a zabezpečiť periodickú obnovu týchto programov, založenú na hodnotení ich efektívnosti.